भाजपा ने जब गुजरात के मुख्यमंत्री नरेंद्र मोदी को चुनाव समिति का प्रमुख बनाया था, उस समय लालकृष्ण आडवाणी काफ़ी नाराज़ हुए थे और उन्होंने पार्टी के सभी पदों से इस्तीफ़ा दे दिया था. हालाँकि बाद में उन्हें पार्टी ने मना लिया था.समाचार एजेंसी पीटीआई ने भाजपा सूत्रों के हवाले से बताया है कि राजनाथ सिंह और लालकृष्ण आडवाणी की बैठक में पार्टी के प्रधानमंत्री पद के उम्मीदवार के नाम पर चर्चा हुई, लेकिन इस बैठक से कोई नतीजा नहीं निकल आया.भाजपा का एक तबका सार्वजनिक रूप से ये कहता रहा है कि नरेंद्र मोदी इस समय पार्टी के सबसे लोकप्रिय नेता हैं. लेकिन पार्टी आधिकारिक रूप से यही कहती रही है कि संसदीय बोर्ड में ही प्रधानमंत्री पद के उम्मीदवार का फ़ैसला किया जाएगा.नई दिल्ली में दोनों नेताओं की मुलाक़ात क़रीब आधे घंटे तक चली. मंगलवार को भाजपा के पूर्व अध्यक्ष नितिन गडकरी ने भी आडवाणी से मुलाक़ात की थी.समाचार एजेंसी पीटीआई ने भाजपा सूत्रों के हवाले से बताया है कि नितिन गडकरी ने भी आडवाणी से मोदी की उम्मीदवारी पर चर्चा की, लेकिन उसका कोई नतीजा नहीं निकल पाया.पीटीआई के मुताबिक़ आडवाणी के अलावा लोकसभा में विपक्ष की नेता सुषमा स्वराज और मुरली मनोहर जोशी को विधानसभा चुनावों से पहले नरेंद्र मोदी को प्रधानमंत्री पद का उम्मीदवार घोषित किए जाने पर ऐतराज़ है.राष्ट्रीय स्वयंसेवक संघ (आरएसएस) के प्रमुख मोहन भागवत ने पिछले महीने लालकृष्ण आडवाणी और सुषमा स्वराज से मुलाक़ात की थी.पीटीआई ने पार्टी सूत्रों के हवाले से ये भी जानकारी दी है कि अभी भाजपा संसदीय बोर्ड की बैठक भी निश्चित नहीं है.माना जा रहा है कि नरेंद्र मोदी की उम्मीदवारी की घोषणा से पहले पार्टी सभी वरिष्ठ नेताओं को भरोसे में लेना चाहती है. जबकि मोदी समर्थक ये चाहते हैं कि 17 सितंबर को मोदी के जन्मदिन से पहले ही ये घोषणा कर दी जाए.(क्या आपने बीबीसी हिन्दी का नया एंड्रॉएड मोबाइल ऐप देखा? डाउनलोड करने के लिए यहां 



क्लिक करें. आप ख़बरें पढ़ने और अपनी राय देने के लिए हमारे 



फेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)